钦定古今图书集成/明伦汇编/氏族典/第057卷 > 徐知训
## 钦定古今图书集成/明伦汇编/氏族典/第057卷 > 徐知训

按《十国春秋》，吴徐知训，温长子也。少学兵法，不能竟，
尤喜剑士角抵之戏，怙温权势，多为不法。温出镇润
州，留知训辅政，朝廷誉之，称为“昌华相公。”平日陵辱
诸将，对高祖无君臣礼。高祖幼懦，常饮酒楼上，命优
人高贵卿侍酒，知训为参军。高祖鹑衣髽髻为苍鹘，
知训因使酒骂坐，语侵高祖，高祖愧耻泣涕，而知训
愈狎侮之。左右扶《高祖》起去，知训杀一吏乃止。初学
兵于朱瑾，瑾力教之。后因索马于瑾，瑾不与，遂不相
能。夜遣壮士刺瑾，瑾手刃数人，瘗舍后，知训隐而不
问。未几，出瑾为静淮节度使。知训过瑾，瑾杀之。